A IV. Országgyűlési Biztosok Hivatala fejezet az országgyűlési biztosok és közös hivataluk tevékenységét és gazdálkodását foglalja magában. A fejezet feladat- és intézményrendszerét az állampolgári jogok országgyűlési biztosáról szóló többször módosított 1993. LIX. törvény (Obtv.) határozza meg. Feladata az alkotmányos rend és az Alkotmányban biztosított alapjogok védelme, az alkotmányos jogokkal kapcsolatban tudomására jutott visszásságok kivizsgálása és orvoslásuk érdekében általános vagy egyedi intézkedések kezdeményezése. A fejezet feladatait az országgyűlési biztos és a külön biztosok vezetésével látja el.

A fejezet hatáskörébe egy intézmény, az Országgyűlési Biztos Hivatala (1. cím) tartozik, törzskönyvi száma: 329145, honlapjának címe: www.obh.hu. A fejezet és az intézmény vállalkozási tevékenységet nem folytat, gazdasági társaságban nem vesz részt, alapítványt nem támogat, letéti számlát nem vezet. A fejezet és az intézmény felügyelete alá alapítvány, közalapítvány, közhasznú társaság, gazdasági társaság nem tartozik. Fejezeti kezelésű előirányzata a fejezetnek csak a kötelezően megképzett egyensúlyi tartalék miatt van (2. cím 1. alcím). 

A 2008. évi gazdálkodás értékelése

Feladatkör, tevékenység

Az állampolgári jogok országgyűlési biztosáról szóló 1993. évi LIX. törvény 2008-ban nem módosult. Módosítására 2007-ben került sor, a jövő nemzedékek országgyűlési biztosa intézményének bevezetésével. Az új országgyűlési biztost csak 2008. május 26-ával választotta meg az Országgyűlés. Ezzel megváltozott az Országgyűlési Biztos Hivatala (OBH) szervezeti felépítése, új szervezeti egység, a jövő nemzedékek országgyűlési biztosának irodája alakult meg. A 2008. évi költségvetés nem tartalmazta az új szervezeti egység működéséhez szükséges erőforrásokat, azokat év közben kapta meg az intézmény. 

Az adatvédelmi biztos pozíciója betöltetlen volt 2007. december 12-től. Az új biztos megválasztásáig a helyettesítést az állampolgári jogok országgyűlési biztosa látta el. Az új adatvédelmi biztos megválasztására 2008. szeptember 29-én került sor.

A gazdálkodási évben végzett szakmai tevékenységükről az országgyűlési biztosok az Obtv. 27. §-ának (1) bekezdése alapján az Országgyűlésnek tartoznak beszámolási kötelezettséggel. 

2008. évben megkezdődött az OBH által használt V. kerület Nádor u. 22. sz. alatti többségi önkormányzati tulajdonú székház jogi helyzetének rendezése. A Magyar Nemzeti Vagyonkezelő Zrt., a Belváros-Lipótváros Budapest Főváros V. kerületi Önkormányzat Polgármesteri Hivatala csereszerződést kötöttek az ingatlan tulajdonjogának átruházásról. Így a műemlék épület a szerződés hatályba lépése után a Magyar Állam tulajdonába kerül.

Az előirányzatok évközi alakulása

A fejezet költségvetési törvényben meghatározott eredeti előirányzata 1.368,8 M Ft volt, ebből az 1. cím Országgyűlési Biztos Hivatala 1.331,6 M Ft, a 2. cím 1. alcím Fejezeti egyensúlyi tartalék 37,2 M Ft előirányzat felett rendelkezett. 
A Kormány hatáskörében 317,5 M Ft értékben került sor előirányzat módosításra. Ebből a jövő nemzedékek országgyűlési biztosának irodája felállításához elszámolási kötelezettséggel egyszeri 228,1 M Ft támogatást kapott a fejezet. 2008. évben az előirányzattal az OBH elszámolt, az egyszeri támogatási többlet várható maradványát, 53,4 M Ft-ot még 2008-ban visszafizette az intézmény. A többlet támogatás fedezetet biztosított az iroda elhelyezésének és a működéshez szükséges eszközök beszerzésének költségeihez.
Kormányzati szintű előirányzat módosítás az általános tartalékkeret terhére 4,1 M Ft értékben (előrehozott öregségi nyugdíjjogosultság feltételeivel rendelkező köztisztviselők felmentéséhez kapcsolódó egyes kifizetések támogatására), a céltartalék terhére összesen 85,3 M Ft értékben történt. A céltartalék terhére a köztisztviselők egyszeri kereset kiegészítésének támogatására (6,8 M Ft), az EU intézményeiben foglalkoztatott köztisztviselő nemzeti szakértők meghatározott kiadásainak fedezetére (3,8 M Ft), valamint a 2008. évi illetményemelésekkel (42,9 M Ft) és a 2007 évi 13. havi illetmény 2008. évi elszámolásával összefüggő kiadásokra (31,7 M Ft) kapott támogatást az OBH.

A fejezeti hatáskörben előirányzat-módosítás 1,1 M Ft értékben fejezetek közötti pénzeszköz átadás, 37,2 M Ft értékben a fejezeti egyensúlyi tartalék intézményhez történő módosítása miatt történt. Ez utóbbira azért volt szükség, mert a jövő nemzedékek országgyűlési biztosának megválasztása időpontjában a felmerülő kiadások fedezetére nem állt rendelkezésre előirányzat, és nem volt ismert annak időpontja sem, hogy a kormányzattól mikor kapja meg a szükséges támogatást az OBH. Mivel az Iroda kiadásaihoz az igényelt támogatás időben megérkezett és ezáltal likviditási probléma nem merült fel, a fejezeti egyensúlyi tartalék felhasználására nem került sor, az az intézmény 2008. évi maradvány-elszámolásának részét képezi. 

Intézményi előirányzat módosításra az előző évi előirányzat-maradvány felhasználása (154,6 M Ft), nem tervezett saját bevétel keletkezése miatt (2,7 M Ft), került sor. A működési és felhalmozási költségvetés között ±52,2 M Ft értékben történt előirányzat módosítás.

Az előirányzat-módosítások jogcímenkénti és forrásonkénti megoszlását az alábbi táblázat mutatja be:
							          millió Ft-ban, egy tizedessel
2008. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2007. évi CLXIX. tv. szerinti előirányzat	1.368,8			1.368,8	816,9	
Módosítások jogcímenként						
- személyi juttatás	152,1	1,4	16,0	134,7	152,1	
- járulékok	47,0	0,2	4,6	42,2		
- dologi kiadás	153,9	0,3	30,4	123,2		
- intézményi beruházás	109,0		53,3	55,7		
- felújítás	50,3		50,3			
- kölcsönök	0,8	0,8				
- fejezeti egyensúlyi tartalék	-37,2			-37,2		
Módosított előirányzat	1.844,7	2,7	154,6	1.687,4	969,0	

A fejezet 2007. évi tényadatokhoz viszonyított 2008. évi kiadási és bevételi adatait az alábbi táblázat foglalja össze:

Megnevezés	2007. évi tény	2008. évi eredeti előirányzat	2008. évi módosított előirányzat	2008. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.366,9	1.368,8	1.844,7	1.573,4	115,1	85,3	
ebből: 
személyi juttatás	849,2	816,9	969,0	904,1	106,5	93,3	
Központi beruházás							
Folyó bevétel	4,8		2,7	2,7	56,2	100,0	
Támogatás	1.429,1	1.368,8	1687,4	1687,4	118,1	100,0	
Előirányzat-maradvány	87,6		154,7	154,7	176,6	100,0	
Létszám (fő)	135	149	184	139	103,0	75,5	

A fejezet saját intézményén kívül más kedvezményezettnek nem adott át előirányzatot, ezért a teljes előirányzat a saját intézménynél került felhasználásra.

1. cím Országgyűlési Biztos Hivatala (Hivatal)

Az előirányzat-módosítások jogcímenkénti és forrásonkénti megoszlása a Hivatalnál: 

								          millió Ft-ban, egy tizedessel
2008. évi előirányzat módosítások levezetése	Kiadások	Bevételek	Maradvány	Támogatás	Kiadásból személyi juttatás	
2007. évi CLXIX. tv. szerinti előirányzat	1.331,6			1.331,6	816,9	
Módosítások jogcímenként						
- személyi juttatás	152,1	1,4	16,0	134,7	152,1	
- járulékok	47,0	0,2	4,6	42,2		
- dologi kiadás	153,9	0,3	30,4	123,2		
- intézményi beruházás	109,0		53,3	55,7		
- felújítás	50,3		50,3			
- kölcsönök	0,8	0,8				
Módosított előirányzat	1.844,7	2,7	154,6	1.687,4	969,0	

A Hivatal 2007. évi tényadatokhoz viszonyított 2008. évi kiadási és bevételi adatait az alábbi táblázat foglalja össze:

Megnevezés	2007. évi tény	2008. évi eredeti előirányzat	2008. évi módosított előirányzat	2008. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás	1.366,9	1.331,6	1.844,7	1.573,4	115,1	85,3	
ebből:
személyi juttatás	849,2	816,9	969,0	904,1	106,5	93,3	
Központi beruházás							
Folyó bevétel	4,8		2,7	2,7	56,2	100,0	
Támogatás	1.429,1	1.331,6	1.687,4	1.687,4	118,1	100,0	
Előirányzat-maradvány	87,6		154,7	154,7	176,6	100,0	
Létszám (fő)	135	149	184	139	103,0	75,5	

Kiadások alakulása

A kiadások év közbeni alakulását befolyásolta az új szervezeti egység felállása. A kapott létszámkeret betöltésére a jövő nemzedékek országgyűlési biztosa irodája elhelyezési nehézségei miatt csak október 1-vel kerülhetett sor. Sok olyan kiadás is jelentkezett az év második felében, amely az iroda felállításának egyszeri kiadása volt, jelentősen megnövelve és eltorzítva egyes előirányzatokat. Ilyenek voltak pl. a bútorbeszerzések, az irodai és ügyviteli eszközök beszerzésének egyszeri, de nagy összegű kiadásai, illetve az iroda elhelyezésére szolgáló, a székház évek óta használaton kívüli III. emeletének részleges és ideiglenes felújítása. 

A személyi juttatások módosított előirányzata 968,9 M Ft volt, melyet 93,3%-ban használt fel az OBH. A rendszeres személyi juttatások az összes személyi juttatás 75,1%-át teszik ki. Az engedélyezett létszám 149 fő volt, ezt módosította év közben az új szervezeti egység felállításához biztosított 35 fő, a december 31-én betöltött munkajogi létszám 177 fő, az átlagos statisztikai állományi létszám 139 fő volt. 

A munkaadókat terhelő járulék felhasználása a személyi juttatásokkal arányos volt az év során. Az OBH-nak járulék-visszafizetési kötelezettsége 4,0 M Ft értékben keletkezett.

A dologi kiadások eredeti előirányzata 222,8 M Ft, a módosított előirányzat 376,7 M Ft, a teljesítés 324,7 M Ft volt. 
A dologi kiadások közül kevés kivétellel minden részelőirányzat növekedést mutat az új szervezeti egység felállítása miatt. Kismértékű a növekedés az üzemanyag és egyéb információ hordozók kiadásain, mivel ezeknél az új iroda felállása nem generált többletkiadásokat. Jelentősen, 43,4%-kal nőtt a gáz- és villamos energia kiadása, részint a nagyfogyasztókat érintő áremelések, részint a terület bővülés miatt.

A külföldi kiküldetési és a reprezentációs költségek a különböző nemzeti ombudsmani hivatalok közötti tapasztalatcserével kapcsolatos rendezvények, az Európai Ombudsmani 
Intézet közgyűlésein való részvétel, a külföldi delegációk fogadása, a partnerkapcsolatok, az Európa Tanács és az ENSZ Bizottságainak tisztségviselőivel való kapcsolattartás, valamint az Európai Unió tagállamainak adatvédelmi biztosaiból álló munkacsoport ülésein való rendszeres részvétel dologi kiadásait tartalmazzák. A Hivatal 2008-ban 92 külföldi utat finanszírozott részben vagy egészben. Ez az előző évhez képest 41%-os növekedést jelentett,  a külföldi kiküldetések dologi kiadásainak 28%-os növekedése mellett. 

A szellemi tevékenységek végzésére fordított kiadásokat nem tudta csökkenteni a Hivatal 2008-ban sem, mert a szakmai feladatok ellátásához – az új szervezeti egység felállásával - nagyobb mértékű külső szakértői tevékenység igénybevételére volt szükség.

A felhalmozási kiadások eredeti előirányzata 31,9 M Ft, a módosított előirányzat 140,9 M Ft, a teljesített kiadás 60,4 M Ft volt. Az előirányzat maradványából 35,4 M Ft kötelezettségvállalással terhelt volt 2008. végén. 
A beruházások előirányzatából számítástechnikai (hardver, szoftver) fejlesztések, ügyviteli gépek, berendezések, valamint az épület III. emeletén az OBH rendszeréhez kapcsolódó informatikai- és telefonhálózat kiépítése történt. Folyamatban van, és ezért a kötelezettségvállalás része a teljes körűen minősített iktató rendszer beszerzése és bevezetése. A megválasztott két új biztos részére személygépkocsit az OBH nem vásárolt. A 2008. évi beszerzésekre és fejlesztésekre az eredeti előirányzaton felüli fedezetet - a 2007-ről áthúzódó kötelezettségvállalások miatt - az előirányzat-maradvány és a működési költségvetésből történt átcsoportosítás biztosította. 

A felújításoknak eredeti előirányzata nem volt. A módosított előirányzat 50,3 M Ft, a 2008. évre – a székház-felújítási munkálatokra - jóváhagyott maradvánnyal egyezően. A tulajdoni viszonyok rendezése ugyan elkezdődött 2008-ban, de a felújítási munkákba nem kezdett bele az OBH, a munkákat az új tulajdonosi viszonyok végleges kialakulása után szeretné lebonyolítani. Az előirányzat terhére az OBH az ingatlan csereszerződés szerinti értékkülönbözet megfizetését vállalta fel.

A dolgozók lakásvásárlására a Hivatal 5 év alatt visszafizetendő támogatást nyújthat. 2008-ban egy munkatárs igényelt 800 E Ft összegű támogatást. Az OTP Bank Rt-nél vezetett lakásalap számlára a Hivatal 2008-ban nem utalt át támogatási összeget. 

Bevételek alakulása

A Hivatalnak rendszeres, tartós és tervezhető bevétele nincs, törvényben meghatározott feladata, alapvető tevékenységének ellátása ezt nem teszi lehetővé. A várható kiadásokat a költségvetési támogatásnak kell biztosítania. Az év során jelentkező bevételek jellemzően esetiek, nagyságrendjük a kiadási előirányzathoz képest elenyésző, ezért a finanszírozásba tartósan és biztonságosan nem vonhatók be. 

A költségvetési támogatás intézményi eredeti előirányzata 1.331,6 M Ft volt. 
A költségvetési támogatás összege a fejezeti egyensúlyi tartalék Hivatalhoz történő átcsoportosításával, előrehozott öregségi nyugdíjjogosultság feltételeivel rendelkező köztisztviselők felmentéséhez kapcsolódó egyes kifizetések támogatásával, a köztisztviselők egyszeri kereset kiegészítésének támogatásával, az EU intézményeiben foglalkoztatott köztisztviselő nemzeti szakértők meghatározott kiadásainak fedezetével és a 2008. évi illetményemelésekkel, valamint a 2007 évi 13. havi illetmény 2008. évi elszámolásával összefüggő kiadásokkal 355,8 M Ft-tal nőtt. A jövő nemzedékek országgyűlési biztosának irodája felállításához 228,1 M Ft támogatást kapott a fejezet.
A költségvetési támogatás módosított előirányzata így 1.687,4 M Ft volt, ezt a Magyar Államkincstár havonta időarányosan folyósította, likviditási probléma nem merült fel. A Magyar Államkincstárral az adatszolgáltatás és kapcsolattartás folyamatos és problémamentes volt. 

Az összes pénzforgalmi bevétel az év folyamán 2,7 M Ft volt. A működési bevétel 1,0 M Ft, a támogatásértékű működési bevétel 0,9 M Ft, a kölcsön visszatérülés 0,8 M Ft volt. A pénzforgalom nélküli bevétel – az előirányzat-maradvány igénybevétele – 154,6 M Ft volt. A Hivatalnak behajthatatlan követelése nem volt. 
A működési bevételek felesleges készletértékesítésből, különböző szervezetek utazási költségtérítéseiből, a dolgozók térítéseiből tevődtek össze. A bevételek legnagyobb részét – 98,3%-át - továbbra is az előirányzat-maradvány igénybevétele tette ki. 

Az előző évi előirányzat-maradványból (154,6 M Ft) a Hivatal 5,5 M Ft-ot fizetett be a központi költségvetésbe, intézményi beruházásokra 15,4 M Ft-ot, működési kiadásokra 21,6 M Ft-ot fordított, ebből személyi juttatás 7,3 M Ft volt. A 2009-re áthúzódó kötelezettségvállalással terhelt maradvány 18,5 M Ft. Az előző évekről áthúzódó jóváhagyott és fel nem használt maradvány 93,6 M Ft volt.

Az OBH-nál 2008-ban 271,3 M Ft előirányzat-maradvány keletkezett. A maradványból jogszabály alapján visszafizetendő munkaadókat terhelő járulék 4,3 M Ft, a kötelezettségvállalás nélküli maradvány 180,0 M Ft. Kötelezettségvállalással lekötött előirányzat-maradvány 87,3 M Ft, ebből intézményi beruházás 35,4 M Ft, felújítási kiadás 16,8 M Ft, dologi kiadás 25,4 M Ft, személyi juttatás és járulékai 9,7 M Ft. 

A kötelezettségvállalás nélküli maradványt (180,0 M Ft) visszahagyásra javasolta a fejezet. Ebből 63,3 M Ft az előző években képződött és a székházzal kapcsolatos felújítási munkákra jóváhagyott maradvány fel nem használt része. Az országgyűlési biztosok mandátumváltásával kapcsolatban felmerülő kiadásokra kapott külön támogatás maradványa 22,8 M Ft, a hivatalvezető felmentésére jóváhagyott és fel nem használt maradvány 7,5 M Ft, a fejezeti egyensúlyi tartalék maradványa (a teljes összeg) 37,2 M Ft. A jövő nemzedékek országgyűlési biztosának irodája felállításához elszámolási kötelezettséggel kapott támogatás maradványa 40,0 M Ft. Az OBH 2008. évi támogatási előirányzatának 2008. évi maradványa 9,7 M Ft. A székház jogi rendezésének befejezésével a Magyar Nemzeti Vagyonkezelő Zrt. tájékoztatása alapján sor kerülhetne a műemlék épület évek óta nem használt III. és IV. emeletének felújítására. A maradvány összegével a remélhetőleg mielőbb elkezdődő felújítási munkák költségeihez, és az I. és II. emelet évek óta húzódó ablakcseréjéhez kívánna az OBH hozzájárulni, ily módon optimalizálva a várható kiadásokat. 

2. cím 1. alcím Fejezeti egyensúlyi tartalék

A fejezetnél megképzett egyensúlyi tartalék 37,2 M Ft volt, melyet a fejezet intézményéhez (1.cím) módosított be az év folyamán felhasználásra. Az eredeti előirányzat 37,2 M Ft, a módosítás -37,2 M Ft, így a módosított előirányzat és a teljesítés 0 Ft volt.

Budapest, 2009. április 30.

dr. Szabó Máté
az állampolgári jogok országgyűlési biztosa